Diari Oficial de la Generalitat Valenciana


Sumari del DOGV 5918, del 22-12-2008 (2008/14565)

ORDE de 9 de desembre de 2008, de la Conselleria d'Agricultura, Pesca i Alimentació, per la qual s'establixen les ajudes indemnitzatòries als apicultors amb motiu de l'aplicació del Decret 28/2008, de 28 març, del Consell, sobre mesures per a limitar la pol·linització encreuada entre plantacions de cítrics.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5918

Data del DOGV
:   22-12-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/14627


Data del document
:   09-12-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * mel
    * agricultor
    * ajuda a l'agricultura
    * apicultura
    * agres
    * suport econòmic
    * ajuda pública

ORDE de 9 de desembre de 2008, de la Conselleria d'Agricultura, Pesca i Alimentació, per la qual s'establixen les ajudes indemnitzatòries als apicultors amb motiu de l'aplicació del Decret 28/2008, de 28 març, del Consell, sobre mesures per a limitar la pol·linització encreuada entre plantacions de cítrics. [2008/14575]
El Decret 28/2008, de 28 març, del Consell, sobre mesures per a limitar la pol·linització encreuada entre plantacions de cítrics, establix en l'article primer que els apicultors de la Comunitat Valenciana podran rebre una indemnització econòmica directa per a compensar la reducció d'ingressos derivada de la prohibició de l'assentament de ruscos en la zona citrícola, esta ajuda serà proporcional al nombre de ruscos, i que les condicions de concessió d'esta ajuda es regularan mitjançant una orde de la Conselleria d'Agricultura, Pesca i Alimentació.
Resulta, per això, necessari la publicació de l'orde que regule estes ajudes als apicultors, i és convenient la seua tramitació anticipada per a una major agilitat en la seua gestió.
Esta orde s'adequa a allò que s'ha preceptuat en la Llei 38/2003, General de Subvencions, i en el Reglament (CE) número 1535/2007, de 20 de desembre de 2007, de la Comissió, relatiu a l'aplicació dels articles 87 i 88 del Tractat CE a les ajudes de minimis en el sector de la producció de productes agrícoles (DOCE L 337, de 21.12.2007), per la qual cosa no està subjecta a l'obligació de notificació o comunicació a la Comissió Europea, tal com s'establix en l'article 3.3 del Decret 147/2007.
Per això, vista la proposta de la directora general de Producció Agrària, en l'exercici de les funcions que tinc atribuïdes,
ORDENE
Apartat primer
Es convoquen les ajudes d'indemnització econòmica directa als apicultors establides en el Decret 28/2008, sobre mesures per a limitar la pol·linització encreuada entre plantacions de cítrics.
Apartat segon
Poden ser beneficiaris d'estes ajudes els titulars d'explotacions apícoles inscrits en el Registre d'Explotacions Ramaderes (RERA) de la Comunitat Valenciana amb data 31 de gener de 2008, ja siguen persones físiques o jurídiques, així com comunitats de béns, que estiguen dins dels supòsits previstos en l'esmentat Decret 28/2008, que motiven la concessió de la subvenció.
Canvis de titularitat: en el cas de canvis de titularitat d'explotacions inscrites en el RERA amb anterioritat al 31 de gener de 2001, els actuals titulars podran ser beneficiaris d'estes ajudes sempre que estiguen inscrits en el Registre d'Explotacions Ramaderes (RERA) de la Comunitat Valenciana en la data de publicació d'esta orde.
Els sol·licitants hauran de complir les condicions següents:
a) Incloure en la seua explotació un mínim de 5 ruscos.
b) Acreditar les condicions exigides en l'apartat tercer.
c) Seran exclusivament PIME, d'acord amb les condicions de l'annex I del Reglament (CE) 800/2008.
Queden exclosos d'este règim d'ajuda aquells apicultors que hagen mantingut o instal·lat ruscos a distància inferior a cinc quilòmetres de les plantacions de cítrics, entre el 31 de març i el 21 de maig de 2008, o a la distància fixada en l'article 3 del Decret 28/2008, per a determinades àrees agrícoles, i així ho hagen comprovat els servicis de l'administració en els controls realitzats a este efecte. També s'exclouen d'este règim d'ajudes els ruscos que s'hagen beneficiat de l'excepció recollida en l'article 2 de l'esmentat decret que permet l'assentament de ruscos en determinades condicions.
Els beneficiaris hauran de complir les obligacions que s'establixen en l'article 14 de la Llei 38/2003, de 17 de novembre, General de Subvencions, i en l'article 47.4.b del text refós de la Llei de la Hisenda Pública de la Generalitat Valenciana.
No podran obtindre la condició de beneficiari de les ajudes les persones o entitats en què concórrega alguna de les circumstàncies dels apartats 2 i 3 de l'article 13 de la Llei 38/2003, General de Subvencions.
Apartat tercer
Els apicultors podran presentar les seues sol·licituds d'ajuda en les oficines de la Conselleria d'Agricultura, Pesca i Alimentació o en els altres llocs i formes a què es fa referència en l'article 38 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, en el termini dels 30 dies naturals següents a la publicació d'esta orde, i usarani el model que s'adjunta com a annex.
A la sol·licitud, que serà única per cada titular d'explotació apícola, hauran d'adjuntar els documents següents:
a) Per a persones físiques: fotocòpia confrontada del DNI o CIF del o dels sol·licitants.
b) Per a persones jurídiques: fotocòpia confrontada del CIF, escriptura de constitució de l'entitat, poder de representació i fotocòpia confrontada del DNI del representant.
c) Full de manteniment de tercers, en cas d'altes, baixes o modificacions de les dades que es troben en poder del sistema d'informació comptable de la Generalitat.
d) Declaració responsable del sol·licitant de percepció d'ajudes de minimis i el seu import en relació amb l'exercici fiscal actual i els dos precedents.
e) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, de l'exempció de l'esmentada obligació, segons establix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.
f) Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.
g) En el cas de les agrupacions sense personalitat jurídica, compromís dels integrants de no dissoldre's fins que no haja transcorregut el termini de prescripció previst en els articles 39 i 65 de la Llei 38/2003, de 17 de novembre, General de Subvencions, així com nomenament d'un representant o apoderat únic amb poders suficients per a complir les obligacions que com a beneficiari li puguen correspondre.
La presentació de la sol·licitud, per part del beneficiari, comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat) i davant de la Seguretat Social.
Els impresos normalitzats per a formalitzar els diferents tràmits descrits anteriorment es poden trobar en els llocs de tramitació, centres PROP de la Generalitat o la seua pàgina web (http://www.gva.es).
Apartat quart
Les ajudes es concediran per rusc sol·licitat, sempre que el seu nombre no excedisca el de les inscrites en el Registre d'Explotacions Ramaderes de la Comunitat Valenciana amb data 31 de gener de 2008, ni a 31 de gener de 2001, a raó de 18 euros per rusc, fins al límit establit en l'article 3.2 del Reglament 1535/2007, que establix que la quantia total de les ajudes de minimis concedides a una empresa no podrà excedir 7.500 euros en un període de tres exercicis fiscals independentment de la forma de l'ajuda o de l'objectiu perseguit.
En el cas que les ajudes sol·licitades superen els fons disponibles es prorratejarà el seu import proporcionalment al nombre de ruscos per a les quals es concedix l'ajuda.
Apartat quint
D'acord amb el projecte de llei de pressupostos per a l'exercici 2009, les ajudes es concediran per un import total d'1.500.000 euros a càrrec de la línia T1788000, del programa 714.80, Desenvolupament i Millora de la Ramaderia, dels pressupostos de la Generalitat per a l'exercici 2009.
Esta orde es tramita de manera anticipada a l'empara d'allò que es disposa en l'article segon de l'Orde de 26 de setembre de 1994, de la Conselleria d'Economia i Hisenda (DOCV núm. 2361, de data 6 d'octubre de 1994), per la qual es regula la tramitació anticipada de concessió de subvencions, i queda condicionat el finançament de les esmentades ajudes a l'existència, en els pressupostos de l'exercici econòmic 2009, de crèdit adequat i suficient per a això.
Segons esta orde, tots els actes dictats en els expedients de despeses anticipades s'entendran condicionats al fet que, al dictar les resolucions de concessió definitiva, subsistisquen les mateixes circumstàncies de fet i de dret que existien en el moment en què van ser produïts aquells actes.
Apartat sext
La primera revisió administrativa i la gravació de dades en l'aplicació informàtica es realitzarà a les oficines comarcals de la Conselleria d'Agricultura, Pesca i Alimentació, pel personal administratiu que designe el director d'estes.
La instrucció del procediment de concessió de subvencions correspon a les direccions territorials de la Conselleria d'Agricultura, Pesca i Alimentació, que realitzaran d'ofici totes les actuacions que estimen necessàries per a la determinació, el coneixement i la comprovació de les dades en virtut de les quals s'haja de formular la proposta de resolució, i remetrà a l'òrgan col·legiat un informe d'avaluació de les sol·licituds.
A la vista de l'informe d'avaluació, l'òrgan col·legiat realitzarà la proposta de concessió de les ajudes. Este òrgan estarà integrat per 3 membres: un cap de servici, que actuarà en qualitat de president, un cap de secció i un funcionari designats per la Direcció General de Producció Agrària.
A la vista de la documentació aportada, inclosa la proposta de l'òrgan col·legiat, la directora general de Producció Agrària resoldrà la concessió d'estes ajudes per delegació de la consellera d'Agricultura, Pesca i Alimentació.
Les sol·licituds d'ajudes s'hauran de resoldre expressament i notificar-se en el termini màxim de tres mesos des de l'acabament del termini de presentació de sol·licituds, i s'entendran desestimades en qualsevol altre cas per silenci administratiu.
Davant d'esta resolució procedirà el recurs de reposició davant de la consellera d'Agricultura, Pesca i Alimentació en el termini d'un mes, a comptar des de l'endemà d'aquell en què tinga lloc la notificació, de conformitat amb allò que s'establix en els articles 116 i 117 de la Llei 30/1992, de Règim Jurídic de les Administracions Públiques i Procediment Administratiu Comú, en la seua redacció feta per la Llei 4/1999, o bé impugnar-se directament davant de l'orde jurisdiccional per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de València en el termini de dos mesos, des de l'endemà de la notificació, de conformitat amb allò que es disposa en els articles 10 i 46.1 de la Llei 29/1998, Reguladora de la Jurisdicció Contenciosa Administrativa.
Segons s'establix en l'article 18 de la Llei 38/2003, General de Subvencions, la resolució de concessió es publicarà en el Diari Oficial de la Comunitat Valenciana, amb expressió de la convocatòria, del programa que s'imputen, beneficiari, quantitat concedida i finalitat o finalitats de la subvenció.
Apartat sèptim
Segons s'establix en l'article 37.1 de la Llei 38/2003, General de Subvencions, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos allí previstos.
El procediment de reintegrament de les quantitats percebudes es regirà per allò que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius que conté el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
Apartat octau
Es faculta la directora general de Producció Agrària per a dictar els actes, les resolucions i les instruccions que siguen necessaris per al desplegament i aplicació d'esta orde.
Apartat nové
La percepció d'esta ajuda és incompatible amb qualsevol altra subvenció, ajuda o ingrés, que procedisca de qualsevol administració o ens públic o privat que tinga la mateixa finalitat, i els beneficiaris estan obligats a comunicar l'obtenció d'eixes altres subvencions.
Contra esta convocatòria es podrà interposar, amb caràcter potestatiu, recurs de reposició davant del mateix òrgan que el va dictar en el termini d'un mes, a comptar des de l'endemà d'aquell en què tinga lloc la notificació, de conformitat amb allò que s'establix en l'article 116.1, en relació amb els articles 109c i 117 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, en la seua redacció feta per la Llei 4/1999, o bé interposar directament un recurs contenciós administratiu davant del Jutjat Contenciós Administratiu en el termini de dos mesos, comptats des de l'endemà de la publicació, de conformitat amb allò que s'establix en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze una altra via que es considere oportuna.
València, 9 de desembre de 2008
La consellera d'Agricultura, Pesca i Alimentació,
MARITINA HERNANDEZ MIÑANA